[{"text_idx": "#000000", "text": "Gaude enpresako LABeko batzordeak hainbat mobilizazio iragarri ditu hurrengo asterako"}, {"text_idx": "#000001", "text": "Dibertsitate funtzionalaren sektorean diharduten Gaude enpresako langileek iragarri dute greban egongo direla maiatzaren 24, 25, 26, eta 27 egunetan lan-baldintza duinak exijitzeko helburuagaz. Alde batetik, hainbat mobilizazio egingo dituzte Bilbon, maiatzaren 24 eta 25ean, Gorabide, Madres Mercedarias, Aspace eta Argia Fundazioagaz batera, modu horretan, Marea Urdina deiturikoa osatuz. Bestalde, maiatzaren 26an, langileek manifestazioa antolatu dute Leioako Gaudeko egoitza nagusian. Bukatzeko, maiatzaren 27an, trikipoteo bat egingo dute Romoko Santa Eugenia plazan."}, {"text_idx": "#000002", "text": "Marea Urdina deiturikoak manifestazio bateratua egingo du maiatzaren 26an Bilboko Moyua plazatik Ugasko kalean kokatzen den Bizkaiko Foru Aldundiko eraikinera arte. Bestalde, maiatzaren 27an, elkarretaratzea egingo dute Bilboko Sabin Etxearen aurrean, langileentzako hitzarmen-kolektibo duin bat eskatzeko asmoz."}, {"text_idx": "#000003", "text": "Halaber, maiatzaren 26an, Gaudeko langileek manifestazioa egingo dute euren Leioako egoitza nagusitik hasita Bizkaiko Zubi esekira arte. Bukatzeko, maiatzaren 27an, Romoko Santa Eugenia plazan, trikipoteoa antolatu dute 14:30ak arte. Gaudeko langile batzordeko Borja Lloninek adierazi du ekintza horregaz jendea erakarri gura dutela: \"Musikagaz batera, bizilagunak gu ezagutzera, borrokatzera eta laguntzera animatuko ditugu\". Gainera, trikipoteoan zehar dirua bilduko dute zozketa publiko baten bidez. Modu horretan, kutxa solidario bat sortuko dute, erresistentzia- eta borroka-kutxa gisa erabiliko dutena."}, {"text_idx": "#000004", "text": "Hala, Lloninek azpimarratu du soldatak Kontsumorako Prezioen Indizearen (KPI) arabera eguneratu arte dibertsitate funtzionalaren sektorean diharduten langile guztiek borrokan jarraituko dutela."}, {"text_idx": "#000005", "text": "Marea Urdinak gaur eta biharko mobilizazioak antolatu ditu langileentzako hitzarmen duinak lortzeko asmoz"}, {"text_idx": "#000007", "text": "HIRUKA gure eskualdeko euskara hutsezko hedabide bakarra da; egunero 10 udalerriren berri ematen dugu, eta hilabetero doan duzu aldizkaria kalean, tokiko komertzioetan zein erakunde publikoen egoitzetan. Proiektua bizirik jarraitzeko, ezinbestekoa dugu zu bezalako irakuleen babesa eta ekarpen ekonomikoa."}, {"text_idx": "#000009", "text": "Martikoena 16, 2. solairua. 48992 Getxo"}]